Johann Gottlob Theaenus Schneider (* 18 Januarie 1750 in Collm; † 12 Januarie 1822 in Breslau) was 'n Duitse klassikus en bioloog. Schneiner studeer in Leipzig, Göttingen en Straatsburg. In 1774 word hy op voorspraak van Christian Gottlob Heyne (1729–1812) sekretaris van die Straatburgse klassikus Richard François Philippe Brunck. Daarna word hy professor in die Lettere en Wysbegeerte aan die universiteit van Frankfurt (Oder). Hy word korresponderend lid van die Pruisiese Akademie van Wetenskappe en in 1809 van die Beierse Akademie van Wetenskappe. Sy belangrikste werk was sy Kritisches griechisch-deutsches Handwörterbuch van 1797, die eerste onafhanklike werk ná Robert Estienne se Thesaurus linguæ Latinæ (1576–78) en skep die basisteks vir Franz Ludwig Carl Friedrich Passow se Opuscula academica (1835) en alle Griekse woordeboeke. In sy werk spits Schneider hom veral toe op die insluiting van wetenskaplike en natuurgeskiedkundige woorde en frases. Hy het ook belanggestel in wetenskaplike manuskripte en publikasies van ouer skrywers. In 1801 publiseer Schneider 'n verbeterde en aanvullende weergawe van die Systema Ichthyologiae iconibus ex illustratum deur Marcus Élieser Bloch, 'n standaardwerk oor die taksonomie van visse.